આપણે ત્યાં હોળી-ધુળેટીના ઉત્સવ પાછળ એક ઐતિહાસિક ઘટનાનો સંદર્ભ જોડાયેલો છે. હિરણ્યકશ્યપ નામનો એક તામસી રાજા ઈશ્વરનું અસ્તિત્વ છે જ નહિ એવું માનતો હતો. એટલું જ નહિ, પોતાની એ માન્યતાને એણે સાર્વત્રિક કરવાનો પ્રયત્ન કર્યો. પોતાના રાજ્યમાં કોઈએ ઈશ્વરને માનવો નહિ કે એની પૂજા-ભક્તિ-અર્ચના વગેરે કરવાં નહિ એવી જાહેરાત કરી. ત્યારે ખુદ તેના જ પુત્ર પ્રહ્લાદે એનો પ્રબળ વિરોધ કર્યો હતો. આ કારણે હિરણ્યકશ્યપ પુત્ર પ્રહ્લાદ સામે રોષે ભરાય તે સ્વાભાવિક હતું. તેણે પ્રહ્લાદને મારી નાખવા માટેના અનેક પ્રકારના પ્રયત્નો કર્યા, પરંતુ એકેય પ્રયત્નમાં તેને સફળતા ન મળી. એમ કહેવાય છે કે પ્રહ્લાદને કોઈ રીતે ઈશ્વરની પરોક્ષ હેલ્પ મળતી રહી અને તે દરેક વખતે સુરક્ષિત જ રહ્યો!